Diari Oficial de la Generalitat Valenciana


Sumari del DOGV 9927, del 02-09-2024 (2024/8764)

RESOLUCIÓ de 28 d'agost de 2024, per la qual s'aprova el calendari de vacunació i immunització de la Comunitat Valenciana.
--------------------------------------------------------------------------------------------------------------------------

### Dades del document

Número de DOGV
:   9927

Data del DOGV
:   02-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8764

CVE
:   BJXQ-V-4984-2718

Data del document
:   28-08-2024

Organisme emissor
:   Conselleria de Sanitat

Tipus de document
:   Resolució

El Decret 99/2024, de 2 d'agost, del Consell, de regulació dels programes de vacunacions i immunitzacions i del seu sistema d'informació, establix en l'article 4.2 que «Els programes de vacunacions i immunitzacions de la Comunitat Valenciana s'aprovaran, almenys una vegada a l'any, per resolució de la persona titular de la conselleria amb competències en matèria de sanitat».

Amb la present resolució es pretén donar resposta al que s'establix en este decret per així a donar garanties jurídiques suficients als calendaris de vacunació i immunització.

Per a l'elaboració d'esta resolució, s'han considerat les recomanacions prèvies establides en la Comunitat Valenciana i els suggeriments que les societats científiques, a través de l'Institut Mèdic Valencià, i els col·legis professionals de medicina i infermeria a través dels seus respectius consells de la Comunitat.

Per tot el que s'ha exposat, de conformitat amb el Decret 135/2023, de 10 d'agost, del Consell, pel qual s'aprova el reglament orgànic i funcional de la Conselleria de Sanitat,

RESOLC

*Primer. Objecte*

Establir el contingut del calendari de vacunació i immunitzacions de la Comunitat Valenciana per a 2024 (d'ara en avant, el calendari).

*Segon. Vacunes incloses en els calendaris*

a. En esta resolució s'indiquen les malalties per a les quals es disposen vacunes i immunoglobulines incloses en el calendari, i s'inclou la població a la qual va destinada i les pautes indicades en cadascuna d'estes.

La vacunació davant de la grip, la covid-19 i la immunització davant del virus respiratori sincicial es realitzen durant determinats períodes de l'any (campanyes) que s'establisquen mitjançant els protocols o les instruccions de la persona responsable de la direcció general competent en la gestió dels calendaris de vacunacions i immunitzacions.

En la taula de l’annex s'indiquen les recomanacions per grups d'edat per a persones sense factors de risc addicionals. La persona responsable de la direcció general competent de la gestió del calendari establirà mitjançant protocols o instruccions les recomanacions d'adaptació dels calendaris de vacunacions quan no s'haja rebut la vacuna en l'edat que s'establix en els calendaris de vacunacions i immunitzacions.

b. La indicació de vacunació en grups de risc l'establirà la direcció general responsable de la gestió del calendari mitjançant protocols o instruccions de la persona responsable d'eixa direcció general.

c. En referència a les vacunes indicades en viatgers, en tots els casos, s'haurà de fer una valoració individualitzada prèvia a la indicació en la qual es valore tant el risc per a contraure la malaltia a la qual es dirigix la vacuna en funció de la destinació, tipus de viatge, motiu, duració d'este, així com les circumstàncies individuals de la persona.

*Tercer. Registre de l'activitat de vacunació*

Tal com inclou el Decret 99/2024, tota l'activitat d'immunització es registrarà en el sistema d'informació vacunal de la Comunitat Valenciana.

*Quart*

La direcció general responsable del calendari establirà protocols o instruccions necessàries per a l'aplicació d'esta resolució.

*Quint. Eficàcia*

La present resolució entrarà en vigor el dia següent de la publicació en el *Diari Oficial de la Generalitat Valenciana*.

  

València, 28 d'agost de 2024

Marciano Gómez Gómez

Conseller de Sanitat

Esta disposició conté annexos. Consulteu-ne la versió en PDF.